یک روچے یک کسانیں مُشکے بادشاه ءِ ڈگاراں چـَکــَـرّان ات که اناگت ءَ بادشاه ءِ وشتامیں پنیر ءِ بوی بو چت . آئیا اے وشتامیں پنیر ءِ بابت ءَ وتی سنگتاں هم گوئشت و سئیگ کت و چو پهک مشکاں په شاهی کلات ءَ شت انت . بادشاهی پنیر آهاں هنچو وَش بوت که آهاں همشور بوت انت که پهک هموداں شاهی کلات ءَ بمان انت .
بلے چه چشیں همساهگ ءِ ودی بوگ ءَ بادشاه وش نبوت . آنیا په اے اڑاند ءِ گاری ءَ وتی زانتکاراں لوٹائینت انت ؛ که چه مُشکاں آئیا به چٹائیننت . آئی ءِ زانتکارانی اندر ءَ یک شهزانتیں زانوگرے هست ات که آئی ءِ پگر ءَ باز جوانیں هیالے ودی بوت : پیکه بادشاهی گواتگرءَ پشک ــ پشی ــ بیاراں !
و چو ماں بادشاهی کلات ءَ په مُشکانی گرگ ءَ ، پشک ودی بوت انت و پشکاں کمیں وهدے ، مشکانی نشان چه کلات ءَ گار کت .
پشکاں سک وَش و گــَـل اتنت . آهاں هم بادشاهی پنیر دوست و وَش بیتگ ات . نوں بادشاه دگه مزنیں جنجالے کپتگ ات . بادشاه نلوٹست که وتی بے دَروریں پنیر ءَ گوں کس بهر بکنت . اپدا آ هُج و مجبور ات که وتی زانوگراں بلوٹائینیت .
– چوں بکنون که پشکاں په مدامی چه اداں گار ببنت ؟ – بادشاه سوج کت .
– هچ گرانیں کارے نهنت … – شهزانت گوئشت .
بادشاه ءِ کلات ءَ کچک ودی بیت انت . – و زوتی ءَ چه آهانی کارپد ءَ  یک پشکے هم پَشت نکپت .
نوں کچکاں هم شاهی پنیر وَش بیتگ ات و وران اتنت و چو بادشاه روچ په روچ دیم تهارتر و بژنیک تر بوان ات .     آئیا اپدا وتی زانوگراں لوٹائینت :
– شما توانیت که منا چه اے کچکانی شرّ ءَ هلاس کنیت ؟ ــ  گوں ترندی بادشاه چه آهاں پول کت .
– کجام مزنیں کارے نهنت ! ــ شهزانت پسو دات .
اے گشتیں شاهی کلات ءَ باز بیمناکیں شیر و مزار ودی بیت انت و کچکاں پهک گار بیت انت !
شیراں سرجمیں کلات ءَ وتیگ کت . هنچو که بادشاه ءِ جند ءَ هنوں وتی کلات ءَ کمتریں جاهے رستگ ات  و مزاراں پنیراں هنچو باز و په اشتاپی ءَ وارت انت که په بادشاه هچی پَشت نکپت .
چه چشیں همساهگاں بادشاه سک بیزار و شزار بوت . چارمی گــَـشت وتی زانوگرانی لوٹائینت . چارمی گشت هم زانوگراں په شیر و مزارانی گار کنئگ ءَ شئور دات که پیلان په مزارانی گار کنئگ ءَ آرگ ببنت و چو بادشاهی کلات ءَ پیل ودی بیت انت .
چه پیلاں ، شیر و مزارانی پد هم گار بوت .
بلے بیچارگیں بادشاه ءِ شاهی گواتگر ، چـَـٹ و پهک بیران بیاں بوت . چه پیلانی پادانی ترپگ ءِ توار ، بادشاه ءِ واب و سر ءِ سار شت و پهک زرد گشت .
– کے منا چه پیلانی چــِٹ و ازاب ءَ رکینیت ؟ – بادشاه گوں ژندیں و کـُهکــُرتی توارے گوانک جت .
– اے ادناییں گپے . پیکه اپدا بادشاه ءِ ڈگاراں برواں … ــ شهزانت پسو دات …
٭٭٭٭٭